Malacinski revser Islamisk Trossamfund: ‘Faktum er, at Stram Kurs har fået ret i sin konspirationsteori’

Det er helt okay at kritisere Islamisk Trossamfund, men løgnen blev altså kun en officiel sandhed fordi Minby.dk, Berlingske og Ritzau ikke gad ødelægge en god historie med almindelig research. Journalister burde i 2020 vide at islamister taler med to tunger. Punktum. Bebrejd ikke den bidende kamphund – bebrejd dem der fortæller dig, at den er harmløs. Kommentar af Leny Malacinski i Weekendavisen – Tom kiste (kræver login).

“… hurtigt bredte en konspirationsteori sig. Det var en falsk begravelse, lød påstanden på de sociale medier, og en grafik cirkulerede med røde og gule pile, der angav, at rustvognen ikke holdt parkeret inde på moskeens eget område som under terroristen Omar el-Huseins begravelse. Jeg blev selv tilsendt billedet og åbnede det ikke engang for at se det i fuldt format. Hvem i alverden ville lyve om en begravelse, parkering eller ej?

Faktum er, at Stram Kurs har fået ret i sin konspirationsteori. Af Berlingskes rekonstruktion fremgår, at Islamisk Trossamfund brugte barnekisten som instrument til at fremme sin egen politiske dagsorden; et stykke fake news så ubegribeligt, at kun de mest mistroiske troede på, at det var løgn.

… Islamisk Trossamfund ønsker ikke at forklare, hvad der er foregået. De havde ellers oplyst, at begravelsen fandt sted samtidig, men da Berlingske ringer, er der pludselig ingen, der ved noget eller husker noget. Det er svært at forstå. Først beder man for barnet, trøster forældrene og sikrer dem en religiøst korrekt ceremoni. Da liget er i jorden, bruger man kisten til at lokke sine politiske modstandere i en fælde.“